KYK: NVG besluit nog oor lot van pouslaner | Netwerk24
Deur Lynn Williams 20 Oktober 2019 20:43
'n Videogreep van die man wat 'n pou met 'n graaf doodgeslaan het in Port Elizabeth. Foto: Videogreep
VIDEO: WAARSKUWING – DIE BEELDMATERIAAL KAN SOMMIGE KYKERS ONTSTEL.
'n Klag van dieremishandeling word teen die 63-jarige man, wie se identiteit aan Netwerk24 bekend is, ondersoek.
Die man is op video vasgelê waar hy by die Fernkloof-woonkompleks 'n pou met 'n graaf toetakel en sy kop afspit.
Kol. Priscilla Naidu, polisiewoordvoerder, sê die dossier is steeds by die aanklaers wat die besluit moet neem.
Die man se prokureur het ná die insident gesê hy het die pou doodgemaak omdat die voël erg beseer was en hy hom lyding wou spaar.
Die video, waarop mense met skok en afgryse reageer het, is geneem deur iemand wat ten tyde van die voorval die kompleks se grensheining ondersoek het om 'n kwotasie vir konstruksiewerk te gee.
Op die video kan 'n mens sien hoe die spartelende pou herhaaldelik met 'n graaf geslaan word.
Hierna word die pou se kop afgespit en in 'n swart plastieksak gesit.
Arnold Slabbert van Wildline, 'n stedelike kleinwildbewaringsgroep, het die saak by die polisie aanhangig gemaak.